Toshkentda elektron hukumat tizimi uchun ma’lumotlarni qayta ishlash markazi quriladi

O‘zbekiston Prezidentining may oyi oxirida Janubiy Koreyaga qilgan tashrifi doirasida elektron hukumat uchun ma’lumotlarni qayta ishlash markazini qurish to‘g‘risida kelishuvga erishilgan bo‘lib, iyul oyidayoq koreyalik mutaxassislar kelishi kutilmoqda, deb xabar berdi Uzbekistan Today.

Loyiha qiymati 30 million dollarga baholangan bo‘lib, 85 foizi Koreya Eksimbanki tomonidan, qolgan qismi O‘zbekiston tomonidan moliyalashtiriladi. Bu haqda O‘zbekiston Respublikasi Axborot texnologiyalari va kommunikatsiyalarini rivojlantirish vazirining birinchi o‘rinbosari Alisher Fayzullayev ma’lum qilgan.
“Bugungi kunda UzInfocom markaziga qarashli ma’lumotlarni qayta ishlash markazidan foydalanilmoqda, biroq uning imkoniyatlari biz ishga tushirishni rejalashtirayotgan loyihalarni amalga oshirish uchun yetarli emas. Shu munosabati bilan elektron hukumat uchun maxsus ma’lumotlarni qayta ishlash markazini qurishga qaror qilindi”, — dedi Fayzullayev.
Uning qo‘shimcha qilishicha, loyiha hujjatlari endi tayyorlanayotgani sababli uskunalarni kim yetkazib berishi hali aniqlanmagan. Iyul oyi o‘rtalarida Koreyadan loyihada ishtirok etadigan ekspertlar kelishi kutilmoqda.